એક જ મુળના લોકો જુદી જુદી જગ્યાએ ગયા અને ત્યાના વાતાવરણ મુજબ પોતાની પ્રકૃતિમાં ફેરફાર કરતા ગયા. વનસ્પતિઓમાં એવો નિયમ હોય છે કે તે જેવી આબોહવામાં ઉછરવા ટેવાયેલી હોય તેનાથી વિપરીત આબોહવામાં ઉછરી શકતી નથી. પણ પ્રાણીઓ વધારે વિકસિત હોવાથી નવી નવી આબોહવાને અનુરુપ પોતાની જીવનશૈલિ વિકસાવી લે છે. આ ઉપરાંત સમયે સમયે જે તે સમાજમા મહાપુરુષો ઉત્પન્ન થયા તેમણે સમાજને વધુ સુગ્રથિત કરવાનો પ્રયાસ કર્યો અને તે મહાપુરુષોનું પુજન કરવાનું શરુ થઈ ગયું. વળી પોતાના જ મહાપુરુષો શ્રેષ્ઠ છે તેવું બતાવવા માટે આ સમુદાયોએ બીજા લોકો ઉપર જે તે મહાપુરુષોની વાતો ઠોકી બેસાડવાનું શરુ કર્યું અને આમ શારિરિક યુદ્ધ ઉપરાંત સહુ કોઈને પોતાની માન્યતા મુજબ જ વિચાર કરતા કરવા માટેનું વૈચારિક અથવા તો ધાર્મિક યુદ્ધ શરુ થયું જે આ શારીરીક યુદ્ધ કરતા અનેક ગણું ખતરનાક છે. આ ઉપરાંત જુદી જુદી પ્રજાઓએ પોતાના સમુહો બનાવી અને જે તે પ્રદેશ ઉપર કબજો જમાવ્યો અને તે પ્રદેશમાંથી સામુહિક રીતે કુદરતી સંપત્તિનો ઉપભોગ કરવાનું શરુ કર્યું અને પોતાના રહેઠાણો બનાવ્યાં. હવે આ પ્રજાઓના સમુહોએ એક્બીજા પ્રદેશની પ્રજાઓ ઉપર હકુમત જમાવવા માટે પોતાની શક્તિનું પ્રદર્શન શરુ કર્યું. અને આમ દેશાભીમાનીઓ પ્રગટ થયા. ટુંકમાં આ બધી જ પ્રજાઓ એક જ મુળમાંથી ઉત્પન્ન થઈ હોવા છતા તેની ભૌગોલિક આબોહવા, માન્યતાઓ, મહત્વાકાંક્ષાઓ અને રુઢીઓ મુજબ જુદી જુદી લાગે છે અને તેમ છતાં તેના મુળમા તો એક જ Gene રહેલું છે. આમાં જે શક્તિશાળી હોય તે વિજયી થાય છે અને જે નબળા હોય તે પરાજીત થાય છે. માટે નબળાઓએ માર ખાધા ન કરવો પડે માટે નીતીઓની વાતો શરુ કરી અને નબળા લોકોના સમુહો ભેગા થઈને બળવાનોને કાં તો વિનંતી કરવા લાગ્યા અથવા તો સામુહિક રીતે તેમનો સામનો કરવા લાગ્યા. તેમાં જ્યારે જ્યારે બળવાન અને વિચારશીલ પ્રજાઓ જીતી ત્યારે તેને લાગ્યું કે બીજાઓ જીવે તો કશો વાંધો નથી પણ તેને પોતાને માટે કામે લગાડ્વા જોઈએ એટલે આ બળવાન પ્રજાઓએ બીજાને ગુલામ બનાવવાનું શરુ કર્યું. વળી આ ગુલામો ગુલામી માંથી ત્રાસ્યા એટલે તેમણે બળવો કરીને ગુલામીની ઝંઝીરો ફેકી દીધી. આમ શરીરના, વિચારોના, આચારના, સમુહોના, પ્રદેશોના એવા કેટકેટલા ખ્યાલો ઉમેરાતા ગયા અને રમત ચાલતી રહી. હવે આ રમતનો કોઈ છેડો છે કે આમ જ રમતા રહેવાનું છે તે સમજાતુ નથી. હજુ અવકાશમાં ઘણી જગ્યાઓ છે અને ત્યાં પહોંચીને નવા રહેઠાણો અને નવી સંસ્કૃતિઓ ઉત્પન્ન કરવાનો પ્રયત્ન ચાલી રહ્યો છે અને જો તેમાં સફળતા મળે તો વળી રમત માટે નવા મોટા મેદાનો પ્રાપ્ત થાય અને રમતમાં કાઈક નવીનતા આવે. “બુશમેનની જય હો”